Və anə́ éndóan yadígi miǹtǔd bílé, və anə́ é ndóan yǎ mə̄ndím matɔg ai dzɔ, nə́ bə́ yəm dzwé dóe tɔ á bə̄dzín; məyɔŋ mâyi nyaŋaban á mís móe, 2ngə́ wabɔ ángōndó mǎm yā byāyangǎ kig aná; o támə̄ sus, miǹkǒl mí bɔ̄ təge fodoban á mís móe. 3A tádigi ókōbá, mod ǎ bə́ kig dɔ́ wóg ai məlɔ́, tɔ dís lá bə́ kig dɔ́ tām yēn: Zambá ḿfə́ ā bə́ kig bɔ̌ naa, mod á fīdí nyē, a bɔ̌ nyé m̀bəŋ ákyāí wākad bía bɔ. 4É mod a dzálā sósōó ai miǹtag, wǎmēn wāzu tóban ai nyé, mod te ǎ ngāvōán kig wa, amú a wulu á məzěn móe. Ńdɔ̄ hḿ étɔ̄á dzī, ǒ man yǎ liŋan ai bíā amú bī ngásə́m; tɔ nálā, mə́zēn ó ngáman bía kpai, á bī m̀bə́ kadəgə wulu, ḿmɔ tə́ byǎyi nyiŋ ai mɔ́. 5Ńdɔ̄ bíā bə́sə bǐ ngávəŋan m̀bɔ́ǎn yā bákub átān, bǐ ńtɔ́a bod bə́ éboe, é mam bǐ kada naa byǎbɔ m̀bəŋ, mə́ ńtɔ̄á tə̄ hə anə́ éyé yā é nə́ mvid mvid; bíā bə́sə bǐ ngádabada á sí anə́ é kíé bílé é man yǎ kɔ̄d, abé dáán á ngákə ai bíā anə́ évúndu. 6Étɔ̄á dzī, təgě fə ai é mod a lóe dzwé dóe, təgě fə ai é mod ǎ kódō á sí naa a tə́g mɔ́ ábə wa. Wasɔli bíā mvɔ̌m asú dzoe, o dzogě fə̄ bía naa bǐ tam nyú ékǔg yā mińsə́m myáán. 7Ńdɔ̄ hḿ, ǎ Ńti, wa tə́ ó nə̄ Tārá wāān. Bíā bī nə́ vyə̌g, wǎ ó nə̄ ḿma məmvié á wāmám bíā, bikokomǎ yā byákwí á mɔ́ móe. 8O bə́ liŋan, ǎ Ńtondôbə, təge ai ǹnyie, ó bə́ bǎd tsǒg bə̄bə̂ mim̀bɔán báán kɔ́m ésə. Yénə́, bíā bá bə́sə ayɔŋ dóe. 9M̀fúfúb ńnam wóe ó nə ǹkód ńnam, Síon a nə ǹkód ǹnam, Yērúzalɛm asandá ! 10M̀fúfúb ai abəŋ ndá dzāān, é vóm bətará bə́ yiaga olugú woe, ó ngáman díg ai ndóan, é mam mə́sə mə́ váā bía miǹtag mə́sə və bilíg. 11Ńdɔ̄, ókāŋ lə́ nə́ nálā, yə walaŋan və o bəbəgə, ǎ Ńtondôbə ? Éyə wakángā á myə̄ə̄ŋ yá, bía bǐ nyamiŋi ákyāī dī ?